b'\n_START_ARTICLE_\nViktor Emanuel II:n monumentti\n_START_PARAGRAPH_\nViktor Emanuel II:n monumentti on suuri marmorinen monumentti Rooman keskustassa, toiselta nimelt\xc3\xa4\xc3\xa4n Altare della Patria eli Is\xc3\xa4nmaan alttari. Monumentin suunnitteli Giuseppe Sacconi vuonna 1885, sen tekemiseen osallistuivat monet kuvanveist\xc3\xa4j\xc3\xa4t Italian eri osista, se vihittiin 1911 ja valmistui lopullisesti 1925. Monumentti on pystytetty yhdistyneen Italian ensimm\xc3\xa4isen kuninkaan Viktor Emanuel II:n kunniaksi. Monumentissa on majesteetillinen portaikko, korinttilaisia pylv\xc3\xa4it\xc3\xa4, kuninkaan ratsastajapatsas ja kaksi jumalattaren kuvaa. Koko teos on 135 metri\xc3\xa4 leve\xc3\xa4 ja 70 metri\xc3\xa4 korkea. Materiaalina on k\xc3\xa4ytetty poikkeuksellisen hohtavan valkoista marmoria Botticinosta Bresciasta. Patsaan jalustassa on Italian yhdistymisen museo. Ensimm\xc3\xa4isen maailmansodan j\xc3\xa4lkeen monumenttiin lis\xc3\xa4ttiin Italian tuntemattoman sotilaan hauta.'